1.  ปัจจัยความเสี่ยง

แม้ว่าภาวะเศรษฐกิจโลกโดยทั่วไปในปี 2553 จะมีการฟื้นตัวดีขึ้นจากปีก่อน
แต่ยังคงต้องเผชิญกับปัญหาที่มีความซับซ้อน รวมถึงความไม่แน่นอนต่างๆ
ที่อาจส่งผลทั้งทางตรงและทางอ้อมต่อการดำเนินธุรกิจ ดังนั้น
การบริหารความเสี่ยงที่ดีจึงมีความจำเป็นอย่างยิ่งต่อธุรกิจ ทั้งนี้ จากเหตุการณ์ที่เกิดขึ้นในปีที่ผ่านมา
บริษัทฯ
ได้สรุปการประเมินความเสี่ยงและแนวทางการรองรับความเสี่ยงเพื่อสร้างความพร้อมในการรับมือต่อผลกระทบต่างๆ
ที่อาจเกิดขึ้น ดังนี้

1.  ความเสี่ยงด้านอัตราแลกเปลี่ยน

ปี 2553 นับเป็นอีกปีหนึ่งที่ธุรกิจด้านการส่งออกต้องเผชิญกับความท้าทายอย่างมาก
เนื่องจากค่าเงินบาทรวมทั้งอีกหลายสกุลในภูมิภาคเอเชียมีการแข็งค่าขึ้นมากเมื่อเทียบกับเงินดอลลาร์สหรัฐ
โดยเงินบาทเมื่อเทียบกับดอลลาร์สหรัฐเพิ่มขึ้นประมาณเกือบร้อยละ 10 เมื่อเทียบกับปลายปี 2552
แต่เนื่องจากบริษัทฯ มีการนำเข้าวัตถุดิบบางส่วนโดยใช้เงินดอลลาร์สหรัฐ จึงทำให้บริษัทฯ
ได้รับผลกระทบไม่มากนัก นอกจากนี้ ในส่วนของบริษัทย่อยซึ่งตั้งอยู่ในหลายๆ
ประเทศซึ่งในปีนี้เงินสกุลเหล่านั้น เช่น อินเดียรูปี
ส่วนใหญ่มีแนวโน้มเพิ่มค่าเมื่อเทียบกับเงินดอลลาร์สหรัฐเช่นกัน อย่างไรก็ตาม
การที่โครงสร้างรายได้จากการขายและค่าใช้จ่ายของแต่ละบริษัทย่อยที่ตั้งอยู่ในประเทศต่างๆ
มีสัดส่วนของเงินสกุลแต่ละสกุลที่เกี่ยวข้องแตกต่างกัน ทำให้ผลกระทบที่เกิดขึ้นจึงอาจแตกต่างกันด้วย
โดยการแข็งค่าของเงินบางสกุลอาจไม่ได้เป็นผลกระทบในทางลบแต่กลับเป็นประโยชน์ต่อบริษัทฯ
จึงนับเป็นการบริหารความเสี่ยงโดยธรรมชาติ (Natural hedge) อีกรูปแบบหนึ่งด้วย

นอกจากนี้ บริษัทฯ
ยังมีนโยบายที่จะทำการป้องกันความเสี่ยงแบบคุ้มครองสถานะสุทธิของเงินแต่ละสกุลแบบเต็มจำนวนเพื่อให้เกิดประสิทธิภาพสูงสุดในการลดความเสี่ยงที่อาจเกิดขึ้นจากความผันผวนของอัตราแลกเปลี่ยนหรืออัตราดอกเบี้ย
และเนื่องจากสถานการณ์ตลาดเงินโลกในปี 2553
ที่มีสภาพเอื้ออำนวยต่อแนวทางการบริหารอัตราแลกเปลี่ยนของบริษัทฯ จึงทำให้บริษัทฯ
มีกำไรจากอัตราแลกเปลี่ยนรวมประมาณ 85 ล้านบาท แต่อย่างไรก็ตาม
การบริหารความเสี่ยงด้านอัตราแลกเปลี่ยนของบริษัทฯ
มีจุดมุ่งหมายเพื่อการลดความเสี่ยงเป็นหลักโดยหลีกเลี่ยงการเก็งกำไร นอกจากนี้
การตัดสินใจในการบริหารความเสี่ยง บริษัทฯ ได้คำนึงถึงค่าใช้จ่ายโดยรวมที่อาจเกิดขึ้นเสมอ
เพื่อให้มั่นใจว่าค่าใช้จ่ายที่เกิดขึ้นเมื่อเทียบกับความเสี่ยงแล้วอยู่ในระดับที่เหมาะสมและยอมรับได้

2.  ความเสี่ยงด้านวัตถุดิบและซัพพลายเชน (Supply Chain)

ปัญหาการชะลอตัวของภาวะเศรษฐกิจโลกที่ได้ส่งผลกระทบต่อธุรกิจต่างๆ
ทั่วโลกรวมทั้งประเทศไทยในช่วงระหว่างปี 2552-2553
ได้มาถึงจุดต่ำสุดในช่วงไตรมาสที่สามและไตรมาสที่สี่ของปี 2553
อุตสาหกรรมอิเล็กทรอนิกส์ได้กลับฟื้นตัวขึ้นด้วยอุปสงค์ที่เพิ่มขึ้นมากของสินค้าประเภทโทรทัศน์/วีดีโอ
โทรศัพท์สมาร์ทโฟน คอมพิวเตอร์พกพาขนาดเล็ก (Tablet PC) โซลาร์อินเวอร์เตอร์ และอื่นๆ
ทำให้วัตถุดิบประเภทเซมิคอนดักเตอร์และ Passive component
บางชนิดเกิดการขาดแคลนและมีราคาสูงขึ้นในช่วงไตรมาสที่สองและไตรมาสที่สามของปี 2553
อย่างไรก็ตาม บริษัทฯ มิได้ประสบกับปัญหาดังกล่าวมากนัก
เนื่องจากได้มีการป้องกันและมีแผนรองรับสภาวการณ์ดังกล่าวอยู่แล้ว
โดยมีการจัดหาวัตถุดิบจากหลายแห่งหรือจากหลายประเทศ
และมีการวางแผนและประมาณการใช้วัตถุดิบร่วมกับผู้ผลิตวัตถุดิบ
รวมทั้งการนำระบบการรับฝากสินค้า (Consignment Inventory Program)
มาใช้ซึ่งช่วยให้สามารถป้องกันการขาดแคลนอย่างกะทันหันของวัตถุดิบบางประเภทที่ต้องนำเข้าจากต่างประเทศ
ทำให้การผลิตสามารถดำเนินไปได้อย่างราบรื่น นอกจากนี้ บริษัทฯ
ยังมีเครือข่ายโลจิสติกส์ที่เข้มแข็งทั้งในประเทศและต่างประเทศอีกด้วย

จากสถานการณ์ปัจจุบันที่ราคาสินค้าโภคภัณฑ์บางประเภท เช่น
ทองแดงและน้ำมันมีแนวโน้มเพิ่มสูงขึ้นซึ่งอาจมีผลกระทบด้านลบต่อธุรกิจ บริษัทฯ
จึงได้ร่วมกับหน่วยงานวิจัยและพัฒนาดำเนินการพัฒนาการออกแบบที่สามารถลดการใช้วัตถุดิบดังกล่าวลง
นอกจากนี้
ยังได้ประสานงานกับผู้จำหน่ายวัตถุดิบเพื่อให้จัดเตรียมวัตถุดิบในปริมาณที่ต้องการไว้ล่วงหน้า
อย่างไรก็ตาม ด้วยสถานการณ์ของตลาดการเงินและภาวะเศรษฐกิจโลกที่ยังมีความไม่แน่นอนสูง
จึงทำให้บริษัทฯ จำเป็นต้องติดตามสถานการณ์ดังกล่าวอย่างสม่ำเสมอ
และต้องทำงานร่วมกับลูกค้าและผู้จำหน่ายวัตถุดิบอย่างใกล้ชิด
เพื่อสามารถรับมือกับสภาวการณ์ดังกล่าวได้อย่างทันท่วงที

3.  ความเสี่ยงด้านความสามารถในการเรียกชำระหนี้

แม้ว่าเศรษฐกิจโดยรวมในปี 2553 ได้ส่งสัญญาณการฟื้นตัวขึ้นเล็กน้อยจากปีที่ผ่านมา
แต่เศรษฐกิจในบางภาคพื้นของโลก เช่น ยุโรป ก็ยังคงมีความผันผวน แต่อย่างไรก็ตาม
แม้ว่ายอดขายในภาคพื้นดังกล่าวจะมีมูลค่าค่อนข้างสูงแต่ความผันผวนของเศรษฐกิจดังกล่าวก็มิได้มีผลกระทบต่อการดำเนินงานของบริษัทฯเท่าใดนัก
และเนื่องจากความเสี่ยงที่ยังคงอยู่นี้ ทำให้บริษัทฯ
ยังคงต้องมีความระมัดระวังด้วยการดูแลและประเมินฐานะทางการเงินของลูกค้าอย่างใกล้ชิด
เพื่อให้มั่นใจว่าการขายสินค้าจะสามารถเรียกเก็บเงินได้

บริษัทฯ ยังคงมีการลงทุนในด้านระบบการทำงานและบุคลากรทางด้านการบริหารลูกหนี้อย่างต่อเนื่อง
พร้อมทั้งได้มอบหมายให้บุคลากรจากส่วนงานการบริหารลูกหนี้ลงพื้นที่ร่วมกับฝ่ายขายในพื้นที่ที่สำคัญ
เพื่อสนับสนุนและประสานงานกับฝ่ายขายในพื้นที่ได้อย่างใกล้ชิดและมีประสิทธิภาพ นอกจากนี้
บริษัทฯยังคงใช้บริการด้านการประกันลูกหนี้กับบริษัทประกันภัยระดับโลก
ซึ่งนอกจากจะทำหน้าที่ช่วยประกันความเสี่ยงแล้ว
ยังช่วยติดตามและรายงานถึงการเปลี่ยนแปลงสถานะทางการเงินในปัจจุบันของลูกค้าให้ทราบอยู่เสมอ
เพื่อเป็นข้อมูลสำคัญให้แก่ฝ่ายวิเคราะห์สินเชื่อในการวิเคราะห์ฐานะการเงินของลูกค้าได้อย่างทันต่อสถานการณ์และสามารถรับมือกับการเปลี่ยนแปลงที่เกิดขึ้นอย่างรวดเร็วได้

4.  ความเสี่ยงด้านการขาดแคลนแรงงานและบุคลากร

เนื่องจากสภาวะเศรษฐกิจของประเทศไทยมีการขยายตัวอย่างต่อเนื่อง
ทำให้อุปสงค์ทางด้านแรงงานมีมากขึ้นเช่นกัน ดังนั้น
จึงมีแนวโน้มที่อาจเกิดปัญหาการขาดแคลนแรงงานชั่วคราวได้ ดังนั้น บริษัทฯ
จึงจำต้องมีการนำกลยุทธ์ในการดึงดูดและเพิ่มช่องทางในการเสาะหาทรัพยากรบุคคลที่มีคุณภาพเข้าร่วมงานกับองค์กรเพิ่มขึ้น
และเนื่องจากบุคลากรมีทางเลือกค่อนข้างมากในปัจจุบัน ดังนั้น
จึงถือเป็นความท้าทายและเป็นความเสี่ยงอีกด้านของฝ่ายบริหารที่จะต้องมีการวางกลยุทธ์ด้านการสรรหาและการจัดการด้านบุคลากรที่เหมาะสมเพื่อรองรับสภาวะการแข่งขันด้านตลาดแรงงานที่กำลังจะเกิดขึ้นในอนาคต

แนวทางการบริหารความเสี่ยงด้านบุคลากรของบริษัทฯ
ที่นำมาใช้เพื่อให้สอดคล้องกับการเจริญเติบโตของบริษัทฯ
และรองรับสถานการณ์ด้านแรงงานที่เปลี่ยนไปนั้น บริษัทฯ
นอกจากจะมีการจัดโครงสร้างผลตอบแทนและสวัสดิการในด้านต่างๆ
ให้มีความเหมาะสมและแข่งขันได้แล้ว
ยังมีการส่งเสริมสนับสนุนการเรียนรู้เพื่อพัฒนาบุคลากรภายในองค์กรด้วยการจัดให้มีการฝึกอบรมจากผู้เชี่ยวชาญในสาขาวิชาต่างๆ
ที่เกี่ยวข้องกับธุรกิจของบริษัทฯ การจัดโครงการความร่วมมือกับสถาบันการศึกษาต่างๆ
ให้จัดการเรียนการสอนภายในบริษัทเพื่อเป็นการสนับสนุนและอำนวยความสะดวกให้กับพนักงานเพื่อเข้าศึกษาต่อหรือศึกษาเพิ่มเติม
รวมถึงการสร้างความภักดีต่อองค์กร
การสร้างแรงจูงใจในการทำงานในด้านอื่นนอกเหนือจากด้านผลตอบแทนที่อยู่ในรูปตัวเงิน เช่น
ความก้าวหน้าในอาชีพ การส่งเสริมการมีส่วนร่วมในการพัฒนาในกิจกรรมด้านต่าง ๆ
ซึ่งเป็นประโยชน์ต่อทั้งองค์กรโดยรวมและต่อพนักงานโดยตรงด้วย

ส่วนการเตรียมความพร้อมด้านการสรรหาบุคลากรเพื่อตอบสนองการเติบโตทางธุรกิจโดยเฉพาะด้านพัฒนาผลิตภัณฑ์ใหม่
บริษัทฯ ได้เพิ่มช่องทางในการสรรหาบุคลากรทั้งโดยตรงจากสถาบันการศึกษาต่างๆ
และจากตลาดแรงงานที่สำคัญทั้งภายในและต่างประเทศ
ตลอดจนให้ทุนสนับสนุนการวิจัยกับสถาบันการศึกษาต่างๆ
โครงการงานวิจัยร่วมระหว่างบริษัทและสถาบัน นอกจากนี้ บริษัทฯ
ยังได้มีการประชาสัมพันธ์และสร้างภาพลักษณ์ที่ดีขององค์กร
เพื่อช่วยดึงดูดบุคลากรที่มีคุณภาพให้เข้าร่วมงานกับบริษัทฯให้มากขึ้น

5.  ความเสี่ยงด้านแรงงานสัมพันธ์

บริษัทฯ ให้ความสำคัญอย่างยิ่งต่อการบริหารด้านแรงงานสัมพันธ์ด้วยการจัดกิจกรรมต่างๆ
เพื่อเสริมสร้างแรงงานสัมพันธ์ร่วมกับพนักงานและสหภาพแรงงานอย่างต่อเนื่อง นอกจากนี้
เพื่อเป็นการสร้างความสัมพันธ์อันดีและร่วมกันป้องกันและแก้ไขปัญหาที่อาจเกิดขึ้น
บริษัทฯได้จัดให้มีคณะกรรมการแรงงานสัมพันธ์ร่วมกันระหว่างนายจ้างและลูกจ้าง
โดยจัดให้มีการพบปะแลกเปลี่ยนความคิดเห็นประชุมหารือร่วมกันเป็นประจำทุกเดือน
เพื่อรับฟังปัญหาและหาแนวทางแก้ปัญหาร่วมกัน
ตลอดจนมีการจัดกิจกรรมที่ส่งเสริมแรงงานสัมพันธ์อย่างสม่ำเสมอ
ซึ่งนอกจากจะเป็นการสร้างความสัมพันธ์อันดีต่อกันแล้ว
ยังนำมาซึ่งการพัฒนาสร้างสรรค์สิ่งที่เป็นประโยชน์ต่อพนักงานและองค์กรต่อไป

ในขณะเดียวกันทางบริษัทยังจัดทำแผนการรองรับสถานการณ์ที่อาจเกิดขึ้นหากบริษัทฯ
และพนักงานไม่สามารถที่จะตกลงกันได้ ซึ่งอาจจะนำไปสู่ข้อพิพาทด้านแรงงาน
มีการประท้วงหรือนัดหยุดงาน โดยได้จัดทำแผนฉุกเฉินรองรับกรณีเกิดเหตุการณ์ดังกล่าว
โดยมีการระบุหน้าที่ความรับผิดชอบของผู้บริหาร หัวหน้างาน
พนักงานรวมถึงเจ้าหน้าที่และหน่วยงานราชการที่เกี่ยวข้อง
เพื่อร่วมประสานงานและแก้ปัญหาหากเกิดเหตุการณ์ดังกล่าวให้ได้อย่างทันท่วงที

6.  ความเสี่ยงด้านการลงทุนและการให้ความช่วยเหลือทางการเงิน

การลงทุนและการให้ความช่วยเหลือทางการเงินแก่กลุ่มบริษัทย่อยย่อมมีความเสี่ยงเกิดขึ้น บริษัทฯ
จึงต้องมีเครื่องมือที่ช่วยบริหารความเสี่ยงดังกล่าวที่เหมาะสม โดยบริษัทฯ
จะดำเนินการดูแลอย่างใกล้ชิดในด้านการบริหารการเงิน อัตราแลกเปลี่ยน ลูกหนี้การค้า
และการดูแลด้านการเงินที่สำคัญอื่นๆ นอกจากนี้ ยังได้จัดให้ผู้บริหารของบริษัทย่อยต่างๆ
เข้ามานำเสนอผลงาน แผนงาน รวมทั้งมีการฝึกอบรมและพบปะกันที่บริษัทฯ เป็นครั้งคราว
เพื่อให้ผู้บริหารกลุ่มดังกล่าวได้แลกเปลี่ยนความคิดและสามารถบริหารงานให้เป็นไปในทิศทางเดียวกันอย่างมีประสิทธิภาพ
รวมทั้งยังเป็นการสร้างขวัญและกำลังใจในการทำงานและมีการประสานงานที่ดีภายในกลุ่มอีกด้วย

7.  ความเสี่ยงในการเปลี่ยนแปลงนโยบายของผู้ถือหุ้นรายใหญ่

เนื่องจากบริษัท เดลต้า อีเลคโทรนิคส์ อิงค์ ประเทศไต้หวันและบริษัทย่อยในประเทศจีน
ซึ่งเป็นผู้ถือหุ้นใหญ่ของบริษัทฯ มีการดำเนินธุรกิจเช่นเดียวกันกับบริษัทฯ
ซึ่งสินค้าบางชนิดอาจมีลักษณะเหมือนหรือคล้ายคลึงกัน
ซึ่งอาจส่งผลกระทบในด้านลบต่อกิจการของบริษัทฯ ได้ อย่างไรก็ตามในการกำหนดนโยบาย บริษัทฯ
ได้มุ่งที่จะเพิ่มความสามารถในการแข่งขันในตลาดโลกมากกว่าที่จะเน้นการแข่งขันกันเองที่นอกจากจะมิได้สร้างประโยชน์โดยรวมแก่กลุ่มแล้ว
ยังอาจลดอำนาจการแข่งขันกับคู่แข่งนอกกลุ่มด้วย

ในทางกลับกัน การทำงานร่วมกับผู้ถือหุ้นใหญ่ในลักษณะเครือข่ายทำให้เกิดประโยชน์ร่วมกันในหลายๆ
ด้าน เช่นการพัฒนาศักยภาพด้านการวิจัยและพัฒนาผลิตภัณฑ์ การเพิ่มช่องทางการจัดจำหน่าย
และการสร้างอำนาจต่อรองในการจัดซื้อวัตถุดิบ เป็นต้น
ส่วนนโยบายการดำเนินกิจการของแต่ละบริษัท ยังคงให้เป็นไปอย่างอิสระ และที่ผ่านมาบริษัทฯ
ยังได้รับการส่งเสริมและสนับสนุนกิจการจากผู้ถือหุ้นใหญ่ของบริษัทฯ ด้วยดี